《明月入我牖》
宋代·李复

明月入我牖，娟娟满衣裳。
惊风飘疏竹，凌乱舞清光。
静坐不能眠，稍知秋夜长。
却思古人书，探编开缥囊。
一读三四反，人远心茫茫。
投编出庭宇，回步影徜徉。
长空散白露，暗落点青黄。
肃肃晨气动，满地自为霜。

作者简介：宋京兆府长安人，字履中，世称潏水先生。神宗元丰二年进士。尝师张载。喜言兵事，于书无所不读，工诗文。累官中大夫、集贤殿修撰。徽宗崇宁中，为熙河转运使，以议边事不合罢。金兵入关中，起知秦州，空城无兵，遂遇害。有《潏水集》。